Seun kan hond saamneem danksy publiek se bydrae | Maroela Media
Ethan en Leo (Foto: Verskaf)
Binne 'n kwessie van twee uur nadat Maroela Media Dinsdagoggend berig het oor 'n 14-jarige seun van Krugersdorp se fondsinsamelingsplanne om sy geliefde hondekind saam te laat emigreer Nieu-Seeland toe, is daar genoeg geld ingesamel om dié droom te bewaarheid.
Ethan Martins en sy woef, Leo, sal vanaand met geruste harte kan slaap noudat hulle weet hulle sal saam hul nuwe lewe in Auckland kan begin.
Vanoggend teen 11:30 het Adriaan Martins, Ethan se pa, aan Maroela Media gesê dat hulle nog net die helfte van die R40 000 ingesamel het wat hulle nodig het om Leo saam te kan neem.
Enkele ure later was die volledige bedrag ingesamel. "Ons is stomgeslaan. Ons is vandag so dankbaar, vir elke liewe persoon wat 'n bydrae gelewer het, elke liefdadige bystand en die positiewe boodskappe," sê Adriaan.
Hy sê hy en sy vrou is sprakeloos oor soveel mense se goedhartigheid wat gehelp het om hul seun se droom 'n werklikheid te maak. "Daar is 'n Latynse spreekwoord 'Soli deo Gloria' wat beteken 'Aan God alleen die eer". Ek het nie gedink ons gaan dit maak nie, maar nou ja, toe is dit so!" sê hy.
Hy het sê dat hulle nou Ethan en Leo se verhaal op Facebook wil dokumenteer.
Maroela Media het vroeër berig dat Ethan dadelik sy entrepreneursvaardighede ingespan het om die nodige geld te probeer insamel om Leo, 'n Jack Russel-kruising, saam te neem wanneer die gesin Suid-Afrika einde Julie verlaat.
Adriaan het Dinsdag aan Maroela Media gesê hy sal binnekort na Auckland vertrek om sy nuwe werk daar te begin. Die besluit om te emigreer was egter bittersoet vir die gesin, aangesien dit hulle 'n enorme bedrag van ongeveer R40 000 sal kos om vir Leo saam te trek.
Die gedagte om Leo agter te laat was vir Ethan ondenkbaar omdat Leo in 'n kort tydjie sy beste vriend geword het.
Ethan het as doelgerigte jong entrepreneur planne beraam deur sy pa oor naweke by sy heuningstalletjie op vlooimarkte uit te help en ook deur veeldoelige wasgoedpennetjies uit herwinbare materiaal te verkoop.
Op hulle beurt het Ethan se ouers 'n skarefinansieringsinisiatief op die Go get funding-webtuiste gestig waar die publiek kan help met finansiële bydraes.
Ná die plasing van Maroela Media se vorige berig het die skenkings van die publiek begin instroom. Die bedrag staan tans op R40 300.
Ek is SO bly vir jou seuna.
Aaaaaaaaaaaaaaaaaa poenas, ek is so bly, daai diere gesiggie spreek boekdele hoor. Ek dink Adriaan is in die wolke om sy diereboeta te kan saamneem. Wat 'n groot avontuur wag daar nie op die twee nie.
Baie baie dankie aan almal wat bygedra het om die seun se droom te laat waar word. Natuurlik bly vir die seun en sy hond se part, maar baie meer dankbaar teenoor een en elke persoon wat bygedra het. Weer dankie aan julle almal.